กสิกรไทยสยายปีกบุกจีน2ปียกชั้นธนาคารท้องถิ่น
กสิกรรุกเปิดสาขาเฉิงตู เชื่อมธุรกิจจีนตะวันตกไทยอาเซียน วางยุทธศาสตร์ 2 ปี เป็นธนาคารท้องถิ่นจีน
28 พ.ค. 2556

กสิกรรุกเปิดสาขาเฉิงตู เชื่อมธุรกิจจีนตะวันตกไทยอาเซียน วางยุทธศาสตร์ 2 ปี เป็นธนาคารท้องถิ่นจีน 
นายบัณฑูร ล่ำซำ ประธานกรรมการธนาคารกสิกรไทย เปิดเผยว่า ธนาคารมียุทธศาสตร์ที่จะรุกเข้าไปทำธุรกิจในจีนมากขึ้น โดยตั้งเป้าหมายภายใน 2 ปีจะเปิดสาขาในจีนครบ 5 สาขา พร้อมทั้งเตรียมฐานะเป็นธนาคารท้องถิ่นของจีน ซึ่งจะทำให้สามารถขยายขอบเขตการทำธุรกิจและการให้บริการมากขึ้น ทั้งการรับฝากเงินและบริการสินเชื่อ
ปัจจุบัน ธนาคารกสิกรไทยมีสาขาในจีน 3 สาขา คือ สาขาเสิ่นเจิ้น สาขาฮ่องกง ล่าสุดเปิดสาขาเฉิงตู และมี 3 สำนักงานผู้แทน คือ สำนักงานผู้แทนกรุงปักกิ่ง สำนักงานผู้แทนนครเซี่ยงไฮ้ สำนักงานผู้แทนเมืองคุนหมิง นอกจากนี้เตรียมเปิดสาขาย่อยที่ Longgang มณฑลกวางตุ้ง ในไตรมาสที่ 3 
“การเปิดสาขาเฉิงตู ในครั้งนี้ เป็นส่วนหนึ่งของการพัฒนาเครือข่ายการให้บริการภายใต้ยุทธศาสตร์การเป็นเอเซียนแบงก์ จะส่งเสริมให้ไทยเป็นศูนย์กลางเชื่อมจีนตะวันตกและอาเซียน สนับสนุนการค้าและการลงทุนระหว่างประเทศในภูมิภาคไทยจีนอาเซียน โดยเฉพาะการส่งเสริมธุรกิจเอสเอ็มอี ในมณฑลเสฉวน ซึ่งมีขนาดผลิตภัณฑ์มวลรวมในประเทศ (GDP) สูงเป็นอันดับที่ 8 และเป็นศูนย์กลางการคมนาคมและโลจิสติกส์สู่ภาคตะวันตกของจีน 
นายบัณฑูร กล่าวว่า ในปี 2556 ธนาคารตั้งเป้าปล่อยสินเชื่อในประเทศจีน 3,000 ล้านหยวน และตั้งเป้ายอดเงินฝาก 3,000 ล้านหยวน โดยเน้นกลุ่มนักธุรกิจจีนที่เข้ามาลงทุนในไทย ซึ่งจะใช้เงินฝากในจีนเป็นหลักประกันการขอสินเชื่อในไทยทั้งนี้วางเป้าปริมาณธุรกรรมการค้าระหว่างประเทศ ผ่านสาขาเสิ่นเจิ้น 4,000 ล้านหยวน 
สำหรับผลการดำเนินงานในจีนที่ผ่านมามีคุณภาพสินเชื่อดี และมีกำไรตั้งแต่ปีแรกๆ โดย มียอดสินเชื่อในปี 2554-2555 เติบโตถึง 68.40% และปัจจุบัน (มี.ค. 2556) มียอดสินเชื่อ 1,513 ล้านหยวน เพิ่มขึ้น 17.3% และคาดสิ้นปีนี้ยอดสินเชื่อจะเพิ่ม 132.56%